OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Svet je 30. junija 2020 na predlog Komisije sprejel Priporočilo Sveta (EU) 2020/912 o začasni omejitvi nenujnih potovanj v EU in morebitni odpravi te omejitve (v nadaljnjem besedilu: Priporočilo), ki je določilo postopno odpravo omejitev potovanj v EU, uvedenih na začetku pandemije COVID-19.

Priporočilo je opredelilo številna merila za določitev tretjih držav, iz katerih bi bilo treba dovoliti nenujna potovanja v države članice in druge države, za katere se uporablja schengenski pravni red. Tretje države, posebna upravna območja ter druge entitete in teritorialna ozemlja (v nadaljnjem besedilu: tretje države in območja), ki izpolnjujejo merila, so bili vključeni v Prilogo I k Priporočilu. Poleg tega je bil v Prilogi II k Priporočilu naveden seznam nujnih potreb in funkcij, ki upravičujejo potovanja iz tretjih držav, ki niso vključene na seznam iz Priloge I.

Priporočilo je bilo spremenjeno 2. februarja 2021 in 20. maja 2021, zlasti da bi se merila, ki se uporabljajo, prilagodila razvoju epidemiološkega stanja ter da bi se upoštevala izvedba kampanj cepljenja po vsem svetu in določili ukrepi, ki pomagajo zajeziti širjenje skrb in pozornost vzbujajočih različic. Poleg tega je Svet Prilogo I od njenega sprejetja dvanajstkrat spremenil, da bi države dodal na seznam tretjih držav in območij, za katere bi se omejitev nenujnih potovanj lahko odpravila, ali jih črtal z njega.

Priporočilo (EU) 2022/290 je bilo 22. februarja 2022 dodatno spremenjeno, da bi se upoštevalo digitalno COVID potrdil EU, uvedeno z uredbama (EU) 2021/953 in (EU) 2021/954. V navedenem priporočilu se poleg tega Komisijo poziva, naj ga pregleda z namenom črtanja Priloge I ob upoštevanju vse večjega števila cepljenj po vsem svetu, kar bi glede potovanj omogočilo prehod s pristopa k oceni tveganja, ki temelji na državi, na pristop k oceni tveganja, ki temelji na osebi. Komisija je bila nato pozvana, naj poroča Svetu in po potrebi predloži predlog za črtanje Priloge I k Priporočilu.

Seznam tretjih držav in območij, ki so na podlagi objektivnih meril izvzeti iz omejitev (Priloga I), je bil junija 2020 in pozneje, ko proizvodnja cepiv še ni sledila svetovnemu povpraševanju, koristno in sorazmerno sredstvo za ohranjanje odprtih zunanjih meja za potnike iz nenujnih in iz nujnih razlogov. Vendar to ni več tako. Od takrat je vse več cepiv proti COVID-19 prejelo odobritev Evropske agencije za zdravila (EMA) in Svetovne zdravstvene organizacije (SZO) ter je bilo proizvedenih in nato uporabljenih v EU in zunaj nje. Zato Komisija ponovno predlaga črtanje Priloge I iz Priporočila.

Trenutno je stopnja precepljenosti pri primarnem cepljenju proti COVID-19 v celotni populaciji EU/EGP 6. oktobra 2022 dosegla 72,7 %, od aprila 2022 pa stagnira. Stopnja precepljenosti s prvim poživitvenim/dodatnimi odmerki v celotni populaciji je znašala 53,9 %.

Kampanje cepljenja po svetu stalno napredujejo. Trenutna skupna stopnja precepljenosti svetovnega prebivalstva za celotno primarno cepljenje je 7. oktobra 2022 znašala 61,8 % svetovnega prebivalstva. Vendar ta podatek razkriva večje razlike med državami in območji, pri čemer je precepljenost v državah in območjih v razvoju precej manjša, od aprila 2022 pa prav tako stagnira.

Poleg tega je Evropska agencija za zdravila (EMA) 1. septembra 2022 odobrila dve dvovalentni cepivi mRNK, ki sta ju razvili podjetji Pfizer/BioNTech oziroma Moderna in ki poleg prvotnega seva SARS-CoV-2 delujeta proti podrazličici omikron BA.1, 12. septembra 2022 pa še dodatno dvovalentno cepivo mRNK, ki ga je razvilo podjetje Pfizer/BioNTech in ki poleg prvotnega virusa deluje proti podrazličicama omikron BA.4 in BA.5. Širok portfelj cepiv v EU bo še dodatno dopolnila druga kategorija cepiv z beljakovino, ki se pričakuje letos jeseni ali pozimi.

Poleg tega izvedbeni sklepi o določitvi enakovrednosti COVID-19 potrdil, ki jih tretje države izdajajo državljanom EU in njihovim družinskim članom ter državljanom tretjih držav, ki zakonito prebivajo ali se nahajajo v EU, s potrdili, ki jih države članice izdajo v skladu z Uredbo (EU) 2021/953 o digitalnem COVID potrdilu EU (v nadaljnjem besedilu: sklepi o enakovrednosti), dodatno olajšujejo možnost ponovnega potovanja v EU z vzpostavitvijo okvira za priznavanje potrdil o testiranju, cepljenju in preboleli bolezni iz tretjih držav.

Čeprav bi se lahko skupna stopnja sporočenih primerov COVID-19 v EU/EGP sčasoma še naprej spreminjala, pa je treba preučiti kazalnike resnosti, kot sta zasedenost bolnišnic in enot za intenzivno nego, ki sta kljub temu, da se še vedno spreminjata, zaenkrat pod nadzorom. Poletni val leta 2022 kaže, kako visoka stopnja kroženja virusa po pojavu nove skrb vzbujajoče različice še ne povzroča nujno znatnega pritiska na nacionalne zdravstvene sisteme. To poudarja pomen preudarnega pristopa k razmisleku o uvedbi omejitev potovanj na podlagi števila primerov ali prisotnosti nove različice.

Predsedstvo je 15. septembra 2022 v okviru enotne ureditve za politično odzivanje na krize države članice pozvalo, naj v skladu s Priporočilom izmenjajo mnenja o usklajenem pristopu k odpravi omejitev na zunanjih mejah. Vse države, ki sodelujejo v območju brez nadzora na notranjih mejah (v nadaljnjem besedilu: schengensko območje), vključno z Norveško, Švico, Lihtenštajnom in Islandijo, so ugotovile, da trenutno nimajo omejitev (ali jih odpravljajo) in jih ne nameravajo ponovno uvesti, razen če se pojavi poseben pomislek, povezan s pojavom nove skrb ali pozornost vzbujajoče različice. Vse države, ki so podale stališča, so podprle črtanje Priloge I iz Priporočila in odpravo omejitev potovanj.

Glede na navedeno in če epidemiološko stanje ostane stabilno, vključno s kroženjem znanih različic SARS-CoV-2, Komisija meni, da bi bilo treba omejitve potovanj v Unijo odpraviti. Vendar Komisija v skladu z veliko večino sodelujočih držav meni, da bi bilo treba ohraniti tako imenovano zasilno zavoro iz Priporočila. Hkrati so izkušnje pokazale, da je treba tudi pri odpravi zasilne zavore uporabiti skupen pristop, da bi se izognili dolgotrajnim, nesorazmernim in nepotrebnim omejitvam mednarodnih potovanj.

Nazadnje, kljub navedenemu preteklemu pozitivnemu razvoju je virus SARS-CoV-2 še vedno dejaven in še naprej kroži po vsem svetu, pandemija pa še ni končana. Ni mogoče izključiti novih valov okužb, ki bi lahko povzročili poslabšanje epidemiološkega stanja, vključno zaradi pojava nove skrb ali pozornost vzbujajoče različice. Po poročilu Evropskega centra za preprečevanje in obvladovanje bolezni (ECDC) 7. oktobra 2022 namreč epidemiološka slika kaže na povečanje prenosa v večini držav članic, vendar brez znakov sprememb v porazdelitvi krožečih različic. V takem primeru bi morale biti države članice in pridružene schengenske države pripravljene na usklajeno ponovno uvedbo nekaterih ali vseh omejitev.